Iver Skreden

Iver Bersvensen Skreden (født 23. november 1908 i Hamar, død 5. februar 1966 i Verdal) var en norsk meieribestyrer og politiker (Sp). Han var ordfører i Verdal kommune 1960–1963. 

Etter studentereksamen ved reallinjen ved Lillehammer kommunale høiere almenskole i 1928 begynte han som privatlærling ved Løiten meieri, deretter statslærling ved Svarstad ysteri og Verdal meieri. Skreden tok eksamen ved Statens meieriskole i Trondheim i 1933 og tilleggskurset i handelsfag året etter, og arbeidet et par år som assistent i ysting ved Statens meieriforsøk. Han var kandidat fra meieriavdelingen ved NLH fra 1939. Skreden var statskonsulent i meieribruk i Trøndelag 1945–1949 og i Hedmark og Oppland 1949–1954, deretter bestyrer ved Verdal meieri 1954–1966.

Skreden var medlem av Verdal kommunestyre fra 1955 og ordfører fra 1960. Han søkte fritak fra ordførervervet på grunn av hjerteproblemer i april 1963, og døde av hjertesvikt i februar 1966. Som ordfører var han styreformann i Verdal kommunale elektrisitetsverk og formann i samferdselsutvalget i Nord-Trøndelag fylkesting.

Han giftet seg med Else Forberg i 1937.

Referanser 

Ordførere i Verdal
Sp-ordførere i Nord-Trøndelag
Personer fra Verdal kommune